<classify> MATAMBIKO yanayofanyika katika Mapango ya Kolo wilayani Kondoa yanahatarisha kuendelea kuwapo kwa michoro ya kale. Kauli hiyo ilitolewa na Mkuu wa Kituo cha Michoro ya Miambani Wilaya ya Kondoa, Zuberi Mabie wakati akizungumza na watumishi wa Wizara ya Maliasili na Utalii waliotembelea hifadhi ya michoro ya watu wa kale ya Kolo.Alisema ukosefu wa elimu na umuhimu wa mapango hayo umefanya uendelezaji wa mila kwa wakazi wa maeneo hayo kuwa chanzo cha kuharibika kwa michoro. Mabie alibainisha kuwa wakati wa kutambika wamekuwa wakifanya uchafuzi wa mazingira kwa kumwaga pombe za kienyeji kwenye kuta za michoro hiyo ya kale wanazoenda nazo.Alisema baadhi ya jamii wanaofika hapo kufanya matambiko wamekuwa wakija na pombe za kienyeji na wamekuwa wakimwaga pombe hizo kwenye michoro, ambapo kitaalamu haikubaliki kwani inachakaza michoro hiyo. Pamoja na adha hiyo, pia zipo athari zinazosababishwa na mazingira kama maji ya mvua, uchungaji wa mifugo, vumbi na jua ambalo husababisha kupanuka na kusinyaa kwa miamba.Kwa upande wake, Mkurugenzi wa Utawala na Usimamizi wa Rasilimali Watu, Lusius Mwenda aliwataka watanzania kutumia hifadhi hiyo ya Kole kwa manufaa ya kuiletea taifa uchumi kutokana na michoro ambayo imekuwa kivutio. Mweda alisema michoro hiyo iliyopo ambayo inasadikiwa kuchorwa na jamii ya kabila la Wasandawe na Warangi imekuwa kivutio, ambacho kwa watu wengine wanaweza kujifunza na kufahamu historia ya babu zetu hao wa kale.  <topic>: kitaifa 